31998L0098
L 355/1
JURNALUL OFÍCIAL AL UNIUNII EUROPENE
DIRECTIVA 98/98/CE A COMISIEI
din 15 decembrie 1998
de efectuare a celei de-a douăzeci și cincea adaptări la progresul tehnic a Directivei 67/548/CEE a Consiliului privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (1), astfel cum a fost modificată ultima dată de Directiva 98/73/CE a Comisiei (2) și, în special, articolul 28 al acesteia,
întrucât anexa I la Directiva 67/548/CEE conține o listă de substanțe periculoase menționând pentru fiecare dintre ele clasificarea și modalitățile de etichetare; întrucât, din cunoștințele științifice și tehnice actuale, reiese că lista cu substanțe periculoase din anexa menționată trebuie adaptată; întrucât, în consecință, sunt necesare anumite modificări în cuvântul introductiv la anexa I privind nomenclatura, formatul intrărilor, notele legate de identificarea, clasificarea și etichetarea substanțelor, precum și notele privind etichetarea preparatelor; întrucât lista de substanțe periculoase care figurează în anexa I conține substanțe pentru care s-au acordat Austriei și Suediei derogări specifice temporare în materie de clasificare și etichetare prin Actul de aderare a Austriei, Finlandei și Suediei; întrucât Actul de aderare prevede o reexaminare a cerințelor privind clasificarea și etichetarea substanțelor respective; întrucât această reexaminare implică adaptarea clasificării pentru un anumit număr din aceste substanțe;
întrucât anexa III la Directiva 67/548/CEE conține o listă de fraze indicând natura riscurilor specifice atribuite substanțelor și preparatelor periculoase; întrucât este necesar să se introducă fraze noi care să indice pericolul pentru sănătate reprezentat de anumite substanțe și preparate;
întrucât anexa IV la Directiva 67/548/CEE conține o listă de fraze indicând recomandările de prudență (S) cu privire la substanțele și preparatele periculoase; întrucât este necesară revizuirea formulării anumitor fraze de prudență (S) privind pericolele pentru sănătate și mediu; întrucât este necesară introducerea unor fraze de prudență (S) privind riscurile pentru sănătate; întrucât este necesară și introducerea de noi combinații de fraze de prudență privind utilizarea substanțelor și preparatelor periculoase;
întrucât anexa VI la Directiva 67/548/CEE conține un ghid de clasificare și etichetare a substanțelor și preparatelor periculoase; întrucât acest ghid trebuie modificat;
întrucât măsurile prevăzute în prezenta directivă sunt conforme cu avizul Comitetului pentru adaptarea la progresul tehnic a directivelor privind eliminarea barierelor tehnice din calea comerțului cu substanțe și preparate periculoase,
ADOPTĂ PREZENTA DIRECTIVĂ:
Articolul 1
Directiva 67/548/CEE se modifică după cum urmează:
1.
Anexa I se modifică după cum urmează:
(a)
textul anexei 1 A la prezenta directivă înlocuiește textul corespunzător din cuvântul introductiv;
(b)
intrările din anexa 1 B la prezenta directivă înlocuiesc intrările corespunzătoare;
(c)
se adaugă intrările din anexa 1 C la prezenta directivă;
(d)
se elimină intrările din anexa 1 D la prezenta directivă.
2.
La anexa III se introduce anexa 2 la prezenta directivă.
3.
Anexa IV se modifică după cum urmează:
(a)
frazele din anexa 3A la prezenta directivă înlocuiesc frazele corespunzătoare;
(b)
se introduc frazele din anexa 3B la prezenta directivă;
(c)
se introduc frazele combinate din anexa 3C la prezenta directivă.
4.
Anexa VI se modifică după cum se indică în anexa 4 la prezenta directivă.
Articolul 2
(1) Statele membre adoptă și pun în aplicare actele cu putere de lege și actele administrative necesare pentru a se conforma prezentei directive până la 1 iulie 2000. Ele informează de îndată Comisia cu privire la aceasta.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă, precum și un tabel de corespondență între prezenta directivă și dispozițiile naționale adoptate.
Articolul 3
Prezenta directivă intră în vigoare în a treia zi de la data publicării în Jurnalul Oficial al Comunităților Europene.
Articolul 4
Prezenta directivă se adresează statelor membre.
Adoptată la Bruxelles, 15 decembrie 1998.